|  |  |  |  |
| --- | --- | --- | --- |
|  | United Nations | CED/C/7\* | |
| _unlogo | **Међународна конвенција за**  **заштиту свих лица**  **од присилних нестанака** | | Distr.: General  8 May 2019  English  Original: Spanish |

**Комитет за присилне нестанке**

Водећа начела за потрагу за несталим лицима [[1]](#footnote-1)\*\*

Увод

1. Водећа начела за потрагу за несталим лицима почивају на Међународној конвенцији о заштити свих лица од присилних нестанака и другим релевантним међународним инструментима. Настала су и уз узимање у обзир искустава других међународних тела и држава широм света. Њима су утврђени механизми, поступци и начин извршења правне обавезе потраге за несталим лицима.

2. У водећим начелима су обједињени примери добре праксе која се примењује у ефективној потрази за несталим лицима, а који произилазе из обавезе држава да их траже. Настали су на основу искуства које је Комитет стицао у току првих осам година рада, а нарочито су садржани у Закључним запажањима (члан 29) и хитним мерама (члан 30). Водећа начела су настала у дијалогу и кроз свеобухватне консултације са бројним удружењима жртава, цивилним друштвом, стручњацима, међувладиним организацијама и државама чланицама.

3. Водећа начела су настала по угледу на Основна начела и смернице о праву на правни лек и обештећење за жртве грубог кршења међународног права у области људских права и тешког кршења међународног хуманитарног права (А / РЕС / 60/147), ажурирана Начела заштите и подстицања људских права у борби против некажњивости (Е / ЦН.4 / 2005/102 / Адд.1), опште коментаре Радне групе за присилна или недобровољне нестанке и Протокола из Минесоте о истрази потенцијално противправне смрти (2016). Водећа начела су допуна Протокола, са посебним нагласком на потрази за живим несталим лицима.

4. У водећим начелима се потврђује кључна улога жртава у потрази за несталим особама. Њима се истиче право на слободно формирање и чланство у организацијама и удружењима чији је циљ покушај да се утврде околности присилних нестанака и судбине несталих лица и пружање помоћи жртвама. У водећим начелима се израз „жртве“ користи у ширем значењу, како је дат у члану 24, став (1) Конвенције.

Додатак

Водећа начела за потрагу за несталим лицима

Прво начело: потрагу за несталим лицем треба водити под претпоставком да је нестало лице живо

Потрага треба да се одвија под претпоставком да је нестало лице живо, без обзира на околности нестанка, датум нестанка и почетка покретања потраге.

Друго начело: у потрази треба поштовати људско достојанство

1. Поштовање достојанства жртава треба да буде водеће начело у свим фазама потраге за несталим лицем.

2. У току поступка потраге, достојанство жртве захтева да она буде сматрана нарочито осетљивом, у ризичном положају, ако лице коме је, ако носиоцу права потребна посебна заштита, те која поседују битно знање које може да допринесе ефективности потраге. Јавни службеници треба да буду оспособљени за примену прилагођеног приступа у свом раду. Треба да буду свесни да својим радом јамче права жртава и да га обављају у потпуности у служби жртава.

3. Државни органи су дужни да се постарају да жртве, као и чланови породице, не буду предмет осуде друштва (стигматизације) и других облика моралног злостављања или увреда које подривају њихово људско достојанство, углед или част или људско достојанство, углед или част њихових вољених који су нестали. По потреби они треба да предузимају кораке за очување достојанства жртава од клеветничких напада.

4. Тело или посмртне остатке нестале особе треба предати члановима породице у достојанственим условима, у складу са културним нормама и обичајима жртава, уз поштовање чињенице да се ради о посмртним остацима особе, а не предметима. Враћање треба да обухвати и средства и поступке потребне за достојанствену сахрану у складу са жељама и културним обичајима породице и њихове друштвене заједнице. По потреби, и ако чланови породице то желе, држава чланица треба да сноси трошкове преноса тела или остатака на место које су чланови породице изабрали за сахрану, чак и ако се пренос врши у другу земљу или из ње.

Треће начело : потрагу треба уредити мерама јавне политике

1. Потрага треба да се одвија у склопу мера детаљне јавне политике која се примењује на нестанке, посебно када су нестанци учестали или су појава масовних размера. Поред потраге, циљеви детаљних мера политике треба да буду превенција присилних нестанака, разјашњење ранијих нестанака, одговарајуће кажњавање починилаца и усвајање мера за заштиту жртава, између осталих и оних којима се спречава да се присилни нестанци понове.

2. Мере јавне политике којима се уређује област присилних нестанака треба да почивају на прилагођеном приступу, како је наведено у Четвртом начелу, који треба да буде део свих оперативних програма и пројеката, а не само када су у питању лица у осетљивом положају или жртве.

3. Конкретна јавна политика којом се уређује потрага за несталим лицима треба да проистиче из обавезе Чланице да тражи, утврди локацију, ослободи, утврди идентитет и врати остатке, по потреби, свих несталих лица. Треба да почива на анализи различитих облика и кривичних образаца нестанака у земљи.

4. Јавна политика треба да буде свеобухватна, јасна, транспарентна, видљива и доследна. Таква да подстиче сарадњу свих тела државе чланице и сарадњу са другим државама чланицама и међународним агенцијама. Треба да се преведе у одговарајуће законодавне, управне и буџетске мере и мере образовне политике и друге релевантне мере политике у осталим секторима.

5. Све фазе и аспекти мера јавне политике којима се уређује потрага за несталим лицима треба да се формулишу и спроводе уз учешће жртава и свих лица и организација грађанског друштва са искуством и вољом за сарадњу у формулисању, односно спровођењу политике.

6. Главни циљ јавне политике којом се уређује потрага за несталим лицима треба да буде заштита и пружање целовите подршке жртвама. Она треба да се, између осталог, састоји из психо-социјалне подршке и помоћи жртвама и мера за спречавање ревиктимизације или секундарне виктимизације. У мере такве јавне политике треба да спадају и оне којим се осигурава поштовање за жртве и спречава и кажњава сваки вид њихове стигматизације .

Четврто начело: потрага треба да се одвија уз примену прилагођеног приступа

1. Потрага за лицима у осетљивом положају мора да се одвија уз спровођење посебних поступака, уз искуство и знање који морају бити у складу са посебним потребама тих лица. Осим тога, треба применити прилагођени приступ у пружању подршке лицима која учествују у потрази, као што су чланови породице и друга лица која су у блиском односу са несталим лицима. Такав приступ треба примењивати и у утврђивању идентитета и предаје несталих лица која су пронађена.

2. Субјекти надлежни за потрагу треба да посебну пажњу да обрате на случајеве у којима се ради о несталој деци и адолесцентима, и да праве планове и спроводе мере уз вођење рачуна о њиховом крајње осетљивом положају. Службеници треба да поштују начело најбољег интереса детета у свим фазама потраге. Ако постоји сумња у узраст лица, треба претпоставити да се ради о детету.

3. У случајевима у којима се ради о адолесценткињама и женама које су нестале или учествују у потрази, све фазе потраге треба водити уз узимање у обзир родног аспекта и запослене, укључујући и запослене жене, који су прошли адекватну обуку.

4. У случајевима у којима се ради о несталим лицима или лицима која учествују у потрази која су припадници староседелачких (аутохтоних) народа или других етничких или културних група, постоји потреба да се узму у обзир и поштују одређени културни обрасци када се бави нестанком или смрћу припадником такве друштвене заједнице. У ефективној потрази треба да се користе услуге преводилаца језика датих друштвених заједница и тумача који познају обе културе .

5. У случајевима у којима се ради о несталим лицима или лицима које учествују у потрази која су припадници ЛГБТИ заједнице, особе са инвалидитетом, или су старија лица, тела надлежна за потрагу треба да воде рачуна о специфичним потребама тих лица.

Пето начело: у потрази треба поштовати право на партиципацију

1. Жртве, њихови законски заступници, правни заступници или лице које они овласте, и лице, удружење или организација са легитимним интересом имају право да учествују у потрази. Ово право треба заштитити и гарантовати у свим фазама поступка потраге, без утицаја на мере које су предузете за очување интегритета и ефективности кривичне истраге или саме потраге. Поменута лица треба да имају приступ информацијама о предузетим мерама и о току и резултатима потраге и истраге. Њихов допринос, искуства, алтернативне предлоге, питања и недоумице треба узети у обзир у свим фазама потраге, као доприносу који повећава ефективност истраге, и на њих не треба примењивати формалности које их задржавају у поступању. Ако поменута лица одбију да остваре своје право на учешће, то за државне органе никада не сме бити разлог да се не почне са потрагом или да она не напредује.

2. У обезбеђивање приступа информацијама спада и обавеза давања адекватних смерница (упутстава) жртвама о њиховим правима и механизмима за заштиту права. Осим тога, спада и обавеза редовног и повременог давања информација о мерама донетим са циљем проналажења несталих лица и истрагу њиховог нестанка, и о свим препрекама које могу да спрече ток потраге. Пре него што своје информације проследе медијима, државни органи треба да о томе обавесте жртве и са њима се консултују. Службеници надлежни за потрагу треба да буду оспособљени за пружање заштите уз прилагођени приступ и за саобраћање са члановима породице и осталим лицима која учествују у потрази на саосећајан начин и уз њихово поштовање, и треба да знају за могуће ефекте учешћа у потрази на физичко и психичко здравље жртава као и да буду осетљиви на њихову појаву.

Шесто начело: потрага мора почети без одлагања

1. Чим надлежни органи на било који начин сазнају или добију индиције да је лице нестало, треба одмах и хитно да почну да га траже. Ако је потребно у склопу потраге треба да обиђу и одговарајуће локације.

2. Државни орани надлежни за потрагу треба да покрену потрагу за несталим лицем и воде је на сопствену иницијативу, чак и када захтев или жалба нису формално поднети.

3. Домаћи законски прописи и надлежни органи треба да гарантују да се на приступање активностима потраге за несталим лицем и утврђивања места где се она налазе не примењује период чекања, ни такав да се мери сатима, већ да се тим активностима приступа одмах. Не може се позивати на недостатак информација од чланова породице или подносиоца у сврху оправдавања одсуства моменталног приступања активностима потраге за несталим лицем и утврђивањем места на коме се оно налази.

4. Потрагу треба почети одмах и када се појаве сумње на догађај недобровољног нестанка. Треба чувати и заштити све расположиве докази потребне за истраживање могућности нестанка и заштиту живота несталог лица.

Седмо начело: потрага је континуирана обавеза

1. Потрага за несталим лицем треба да се настави све док се са сигурношћу не утврди његова судбина, односно место боравка.

2. Ако се нестало лице нађе живо, може се сматрати да је потрага завршена тек када је лице поново под заштитом закона; таква заштита се мора осигурати ако се нестало лице нађе лишено слободе у законитој притворској јединици.

3. Ако се нестало лице нађе мртво, може се сматрати да је потрага завршена када се идентитет особе утврди у потпуности у складу са међународним стандардима и достојанствено преда члановима породице или рођацима. Када се само делимично нађу остаци и утврди њихов идентитет, при доношењу одлуке да се настави потрага за проналажењем и утврђивањем идентитета остатака који недостају треба узети у обзир колико заиста има шансе да се утврди идентитет преосталих остатака и потребе које су чланови породице исказали имајући у виду норме њихове културе које се примењују на сахрану. Одлука о прекиду потраге треба да се донесе на транспарентан начин и уз претходно прибављену сагласност коју су чланови породице дали на основу предочених им чињеница.

4. Ако нестала особа није нађена, а о њеној судбини или месту боравка постоје уверљиви докази ван основане сумње, потрага може да се обустави када није могуће лице физички пронаћи и пошто се све доступне информације исцрпно анализирају и истраже сви могући сценарији. Одлука о прекиду потраге треба да се донесе на транспарентан начин и уз претходно прибављену сагласност коју су чланови породице или лице блиско несталом лицу дали на основу предочених им чињеница. Изјава сведока, непоткрепљени извештаји или писана изјава дата под заклетвом се не могу сматрати довољним за утврђивање смрти на основу које се потрага окончава.

5. Затварање потраге или кривичне истраге никако не треба да буду последица окончања потраге за несталим лицем.

Осмо начело: Потрага треба да се одвија на основу свеобухватне стратегије

1. На почетку претраге треба истражити све основане хипотезе о нестанку лица. Хипотеза се може одбацити само када нема упориште утврђено на основу објективних критеријума који се могу проверити.

2. Основ хипотезе о нестанку лица треба да буду све расположиве информације, укључујући оне које су добијене од рођака или подносиоца жалбе, и применом научних и стручних критеријума; основ хипотезе не треба да буду предубеђења о индивидуалним околностима и карактеристикама несталог лица.

3. Органи надлежни за потрагу треба да уз учешће жртава и њихових организација - ако они то желе –формулишу детаљну стратегију за све фазе поступка тражења, у којој су активности које треба спровести утврђене на обједињен начин, уз примену свих неопходних и одговарајућих средстава и поступака за идентификовање, ослобађање или ексхумацију несталог лица или утврђивања његовог идентитета. Детаљна стратегија потраге за несталим лицем треба да се састоји и из акционог плана и рокова и треба да се периодично оцењује.

4. Када траже и утврђују место где се налази нестало лице државни органи треба да примењују одговарајуће форензичке методе, своје стручно искуство и стечено знање. Они могу и да консултују лица са специјалистичким и стручним знањем, специјалисте форензичаре и друге научнике и организације грађанског друштва да сарађују на постављању хипотезе за нестанак лица, формулисање и спровођење детаљне стратегије и активности потраге.

5. Без обзира на обавезу државних органа да на сопствену иницијативу (по службеној дужности) предузимају одговарајуће мере за тражење несталог лица и утврђивање места где се оно налази, они треба да размотре све информације које су добили од жртава или подносилаца жалбе и искуство које имају жртве и њихове организације које су спровели активности потраге.

6. Детаљна стратегија потраге треба да се темељи на контекстуалној анализи. Контекстуалне анализе могу се користити за утврђивање образаца, разјашњавање мотива и модуса рада починилаца, профилисање несталих особа и утврђивање регионалних специфичности којим се објашњавају нестанци. Надлежни орган треба да контекстуалну анализу врши независно, на основу научних критеријума, а не само на основу података прикупљених у истрази конкретних случајева. Контекстуална анализа не треба да буде изговор за моментално одбацивање хипотезе на којима почива истрага или потрага која *prima facie* није у сагласности са њом.

7. Када врше контекстуалну анализу и формулишу детаљну стратегију потраге, субјекти надлежни за поступак потраге треба посебно да обрате пажњу на то да ли је нестало лице заштитник људских права или друштвени активиста.

8. Када се формулише детаљна стратегија потраге за новорођеном или веома малом децом треба узети у обзир чињеницу да им лична документа могу бити измењена и да могу бити одузети од породице, добити лажни идентитет и предати установи за децу или другој породици на усвојење. Такву децу и адолесценте, који до сада могу бити одрасли људи, треба тражити, утврдити и вратити им идентитет.

Девето начело: у потрази треба узети у обзир специфичности осетљивог положаја миграната

1. С обзиром на то да су лица која редовно и повремено прелазе међународне границе, посебно деца без пратње, у посебно осетљивом положају, заинтересоване државе чланице треба да усклађено предузму мере за спречавање нестанака у таквим условима. Државе чланице треба да обрате пажњу на ризике присилног нестанка који су већи као последица миграција, посебно када је реч о трговини људима, сексуалном ропству или присилном раду.

2. Државе чланице које шаљу и примају мигранте и избеглице треба да усвоје посебне механизме потраге уз вођење рачуна о тешкоћама које проистичу из положаја у којем се мигранти налазе. Оне треба да понуде гаранције и безбедне услове лицима која могу да сведоче о присилним нестанцима повезаним са миграцијама.

3. Заинтересоване државе чланице треба да склопе уговоре о сарадњи и установе надлежне органе који ће омогућити да се потрага за несталим лицима одвија на усаглашен начин у свакој фази миграције. Сарадњом органа који су надлежни за потрагу у земљама порекла, транзита и одредишта треба да се обезбеди брза и безбедна размена информација и документације који могу да буду од помоћи у проналажењу несталих лица у земљи транзита или одредишта. Државе чланице треба да се, у пуној сагласности са међународним стандардима о забрани протеривања, постарају да служба контроле граница приликом евидентирања миграната врши и појединачну проверу свих захтева за улазак у земљу у циљу ефективне потраге у случају нестанка лица.

4. Да би чланови породице и лица која су блиска лицима која су нестала на путевима миграције ефективно учествовала из земље у којој бораве у поступку потраге потребни су одређени инструменти. Знање које они поседују као и знање организација са искуством пружања подршке мигрантима треба користити приликом формулисања стратегија и мера за тражење несталих миграната.

5. Државе чланице треба да донесу мере политике за заштиту жртава присилног нестанка у свим фазама миграције да би се избегла њихова ревикитимизација, посебно када су жртве жене односно, малолетници без пратње.

Десето начело: потрага треба да се организује на ефикасан начин

1. Држава чланица у којој се дешавају случајеви присилног нестанка или су дело је нестанак резултат поступања лица или групе које делују без овлашћења, подршке или пристанка Чланице треба да има надлежне институције са капацитетом за потрагом за несталим лицима.

2. Органи надлежни за потрагу треба да имају правну способност, неопходна финансијска и техничка средства, управну структуру и буџет да би могли без одлагања да обављају активности потраге уз потребни стручни капацитет, безбедност и поверљивост. Треба да имају неопходни стручни кадар који има одговарајуће стручне квалификације и вештине рада са људима, и које је оспособљено да пружа заштиту на начелима примене прилагођеног приступа, са савременим логистичким, техничким и научним средствима, из свих одговарајућих дисциплина, за спровођење ефективне и исцрпне истраге. Треба да буду у могућности да путују на места која треба обићи. По потреби и на захтев, треба да им се додели адекватна заштита.

3. Органи који имају надлежност да спроводе активности потраге треба да имају неограничени приступ, и сва овлашћења да ненајављено обилазе сва места на којима могу бити нестала лица, па и војне и полицијске објекте и приватне просторије. По потреби, они треба да имају овлашћење да интервенишу да би се очувале локације од значаја за потрагу.

4. Органи надлежни за потрагу треба да имају неограничен приступ свим информацијама, документима, базама података, укључујући базе података државне безбедности, регистре и евиденције безбедносних, војних и полицијских снага и приватних установа за које сматрају да су им неопходни за тражење несталих лица и утврђивања места на коме се налазе По потреби, треба да имају овлашћење да интервенишу да би се сачували документи од значаја за потрагу.

Једанаесто начело: У потрази информације треба користити на одговарајући начин

1. Органи надлежни за потрагу треба да доносе одлуке на основу свих доступних односно, прикупљених информација и документације. Информације о потрази треба евидентирати на потпун, темељит и одговарајући начин.

2. Државе чланице треба да успоставе регистре и базе података о несталим лицима за целокупну територију државе и који омогућавају разврставање података по основу фактора као што су орган који уноси податак; датум пријаве нестанка лица, датум када нестало лице је пронађено живо, када је извршена ексхумација тела, или је утврђен идентитет остатака или су предати; и датуми када су вођене истраге за утврђивање да ли се ради о присилном нестанку и који је разлог нестанка. Те регистре и евиденције треба редовно ажурирати.

3. Релевантне податке прикупљене током потраге треба марљиво и одмах уносити у регистар несталих лица да би могли да буду доступни за друге потраге. Треба евидентирати, анализирати и чувати и искуства стечена у поступку потраге.

4. Регистре и базе података треба водити и након завршетка потраге, пошто се утврди место на коме се лице налази, утврди његов идентитет и стави под заштиту закона када се предају његови посмртни остаци или му се врати идентитет. Информације и документација који се односе на завршене поступке потраге треба чувати у архивама којима органи надлежни за потрагу треба да имају приступ.

5. Органи надлежни за потрагу треба на одговарајући начин да користе друге регистре и базе података које садрже информације о рођењу, усвојењу, смрти, миграцији и имиграцији, између осталог, које могу бити релевантне за потрагу, утврђивање места где се налазе и идентитета несталих лица. Државе чланице треба да предузму потребне мере да органи надлежни за потрагу имају приступ информацијама садржаним у регистрима и базама података других земаља.

6. Прикупљање, заштита и анализа свих података и свих добијених информација које могу помоћи у проналажењу нестале особе и расветљавању њене судбине, као што су телефонске комуникације и видео снимци, треба од самог почетка да буду приоритет. Пропуштање одговорних лица да прикупе податке или њихов губитак или уништавање, треба да буду сматрани тешком повредом радне обавезе..

7. Државе треба да успоставе базе података са елементима релевантним за претрагу, између осталог и банке генетских података и системе претраге података који омогућавају брзо постизање резултата. Ове базе података треба формирати уз примену интердисциплинарног приступа и тако да буду узајамно компатибилне. При успостављању банака генетских података, треба обезбедити да:

(a) Тело задужено за управљање банком генетичких података има одговарајући правни оквир којим се гарантује да база података функционише искључиво на основу стручних критеријума без обзира на то којој је институцију придружена;

(b) Подаци о личности, па тако и медицинских или генетски подаци, прикупљени односно, пренети у склопу потраге за несталим лицем се не могу користити или откривати у друге сврхе осим у сврху потраге, без утицаја на њихову употребу у кривичном поступку везаном за кривично дело присилног нестанка или у остваривању права на обештећење (репарацију). Прикупљањем, обрадом, употребом и чувањем података о личности, па тако и медицинских и генетских података, се не крше људска права, основне слободе или људско достојанство појединца, нити такво деловање има дејство њиховог кршења.

(c) Подаци о личности из база података и ланац чувања и заштите су прописно заштићени и технички очувани.

8. Државе чланице треба да се постарају да се базама података и регистрима несталих особа управља уз поштовање приватности жртава и поверљивости информација.

Дванаесто начело: Потрага треба да буде координирана

1. Потрага треба да буде централизована, односно координирана од стране једног надлежног тела које се стара да се делотворно усаглашава рад са свим осталим субјектима чија је сарадња потребна да би потрага била ефективна, исцрпна и баговремена.

2. Децентрализована тела (без обзира да ли су савезна, покрајинска, општинска или друге природе) не треба никако да буду препрека за ефективну потрагу. Државе чланице треба да гарантују, у свом законодавству и управним или другим прописима, да се рад на потрази одвија на усаглашен начин са свим телима и на свим нивоима власти.

3. Када постоје индиције да се нестала особа можда налази у иностранству, као мигрант, избеглица или жртва трговине људима, органи надлежни за потрагу треба да користе све расположиве државне и међународне механизме сарадње и, по потреби, такве механизме успоставе.

4. Државе чланице треба да предузму неопходне мере којима се гарантује трансфер знања и технологије потребних за поступке потраге, између осталих и државних и међународних организација специјализованих за тражење несталих особа и утврђивање идентитета људских остатака. Треба се служити њиховим искуствима приликом оснивања субјеката за потрагу несталих лица, утврђивања њихових поступака и сталном оспособљавању запослених у њима.

Тринаесто начело: Потрага и кривична истрага треба да буду повезани

1. Потребно је да се потрага за несталим лицем и кривична истрага лица одговорних за нестанак међусобно поткрепљују. Свеобухватан процес потраге за несталим лицима треба покренути и водити са истом делотворношћу као и кривичну истрагу.

2. Када неправосудни органи спроводе потрагу независно од оних у правосудном систему, треба увести механизме и поступке за усаглашавање рада, сарадњу и размену информација између њих и оних који су надлежни за спровођење кривичне истраге, да би се јамчило да се и напредак и постигнути резултате на обе стране редовно и без одлагања размењују. Надлежности обе групе органа треба да буду јасно одређене законом, да би се избегло преклапање и осигурала комплементарност. На постојање механизама и процедура потраге које примењују управни органи, органи који нису део правосудног система и други се не може позивати као на препреку за спровођење кривичне истраге или као на њену алтернативу.

3. Ако су специјализована одељења или јединице тела која су надлежна за кривичну истрагу (тужилаштва, правобранилаштва или кривични судови) надлежна за поступак потраге, исти степен пажње треба посветити и потрази као и кривичној истрази. Информације добијене истрагом кривичног дела присилног нестанка треба ефикасно и експедитивно користити у потрази за несталом особом и обрнуто. Оспособљени стручњаци треба да буду расподељени у складу са чињеницом да се и потрази и истрази мора посветити исти степен пажње.

4. Завршетак кривичне истраге, заједно са осуђујућом или ослобађајућом пресудом за лица која су починила кривично дело присилног нестанка или изјава о одсуству због присилног нестанка, не треба да представљају препреку за наставак истражних радњи или да се на њих позива да би се оправдала њихова обустава. Овим активностима треба се бавити док се не могу са сигурношћу утврдити околности нестанка и судбина и место боравка нестале особе.

Четрнаесто начело: потрагу треба водити на безбедан начин

1. Током поступка потраге, надлежни органи треба да се постарају да су жртве стално заштићене без обзира на то за колики ниво учешћа су одлучиле да имају у потрази. Лицима која дају исказ, изјаву или подршку током потраге, односно истраге треба да имају посебне мере заштите које су обезбеђене у складу са специфичним потребама у сваком конкретном случају. Све мере заштите треба да буду обезбеђене у складу са специфичним и индивидуалним карактеристикама лица којима је потребна заштита.

2. Државе чланице треба да за жртве које траже нестало лице обезбеде финансијску подршку, имајући у виду штету коју су приходи домаћинства претрпели нестанком члана породице и додатне трошкове настале током потраге, као што су између осталог трошкови превоза, смештаја и радног времена које се не може надокнадити.

3. Службеници надлежни за потрагу треба да узму у обзир са којим се ризицима по физичко и психичко здравље могу суочити лица и друштвене заједнице током поступка потраге, као што су ризици који произилазе из сазнавања судбине члана породице или фрустрације узроковане одсуством откривања информација. Кадгод се утврди такав ризик, од почетка потраге, па чак и након предаје нестале особе, надлежни органи треба да пруже свеобухватну подршку жртвама и свим лицима које учествују у потрази. У свим мерама заштите треба поштовати право корисника на приватност. Оне се уводе уз претходну сагласност корисника и преиспитују на њихов захтев. Држава чланица треба да дозволи примену мера заштите које пружају и други осим државе чланице као и да олакша њихову примену.

4. Државе чланице треба да се постарају да постоји усаглашеност рада између субјеката надлежних за мере заштите.

Петнаесто начело: Потрага треба да је независна и непристрасна

1. Субјекти надлежни за потрагу треба да су независни и самостални и треба све своје обавезе да извршавају у складу са принципима правичног поступка. Сви запослени, између осталих и административни радници и запослени у службама подршке, треба да покажу да су независни, непристрасни, стручни, компетентни и способни да обављају рад применом прилагођеног приступа, уз потребни степен осетљивости и моралног интегритета.

2. Субјекти надлежни за потрагу никако не смеју бити хијерархијски подређени институцији, агенцији или лицу које може бити умешано у случајеве присилног нестанка.

3. Лице за које се сумња да је учествовало у присилном нестанку не треба да учествује нити да буде у положају из којег може да утиче на ток потраге. Ако таква сумња падне на лице које је запослено у институцији надлежној за потрагу, треба га одмах разрешити дужности потраге.

4. Државе чланице треба да предузму неопходне мере да у вршењу својих дужности на субјект надлежан за потрагу нико ни са ког места и ни из којих разлога не може непосредно или посредно, да врши утицај, даје подстицај, врши притисак, прети или му се меша у рад.

Шеснаесто начело: Потрага треба да се уреди јавним протоколима

1. Протоколи за потрагу су важно средство за обезбеђивање ефективности и транспарентности потраге. Они треба да омогуће надзор над потрагом надлежним органима, жртвама и свим лицима која за тим имају оправдан интерес. Протоколи треба да буду јавни.

2. Да би потрага била брза и ефикасна понекад је потребно унети новине и креативност, због чега треба извршити измене постојећих протокола. Новине треба да буду образложене и транспарентне.

3. Протоколе за потрагу треба ревидирати и ажурирати периодично или када год за тим постоји потреба, да би се у њихову садржину уградиле научене лекције, иновативни приступи и добре праксе који иницијално нису били узети у обзир.. Новине или измене протокола треба да буду образложене и транспарентне.

4. Надлежна тела треба ефикасно да врше надзор над поштовањем протокола и других правила којима се уређује потрага.

1. \* Поново објављени 28. августа 2019. године из техничких разлога.

   \*\* Усвојени на шеснаестој седници Одбора која је одржана од 8 до 18. априла 2019. године. [↑](#footnote-ref-1)